Täna allkirjastab majandus- ja kommunikatsiooniminister Liina Tõnisson Brüsselis Euroopa tööstustoodete vastavushindamise ja tunnustamise protokolli Euroopa Liidu (EL) ja Eesti vahel.    Tänu Euroopa lepingu tööstustoodete vastavushindamise ja tunnustamise protokolli ehk PECA protokolli sõlmimisele saavad Eesti ettevõtjad turustada tooteid Euroopa Liidus  väiksemate kuludega, sest vastavushindamine on Eestis odavam. Eesti vastavushindamisasutustel tekib protokolli sõlmimisega võimalus pakkuda oma teenust EL turul. Protokoll annab võimaluse ka valitsusasutustele tegeleda kaupade vabast liikumisest tulenevate küsimustega juba enne EL-ga liitumist.    Protokoll avab määratletud valdkondades ühisturu kandidaatriigi toodetele juba enne liitumist EL-ga. Pärast protokolli allkirjastamist saavad Eesti vastavushindamise protseduurid läbinud tooted Euroopa  Liidus turule ilma täiendava kontrollita.    Allkirjastastatav protokoll hõlmab madalpingeseadmeid, elektromagnetilist ühilduvust, lifte ja mänguasju. Majandus- ja Kommunikatsiooniministeerium peab läbirääkimisi Euroopa Komisjoniga, et lisada tulevikus protokolli uusi valdkondi.    Protokoll jõustub pärast selle ratifitseerimist Eestis ja EL liikmesriikides.    Lisaks PECA protokolli allkirjastamisele on minister Liina Tõnissonil kavas kohtumine Euroopa Komisjoni ettevõtluse ja  infoühiskonna voliniku Erkki Liikaneniga. Kohtumisel väljendab minister Eesti valmisolekut endisest enam panustada Euroopa Liidu infoühiskonna arendamisse. Liina Tõnisson tutvustab Eestis edukalt toimiva eValitsemise Akadeemia rakendamise võimalusi Euroopa Liidu kontekstis ning avaldab soovi Eesti liitumiseks EL liikmesriikide infoühiskonna arendamise koostööprojektiga eEurope 2005. Hetkel osaleb Eesti kandidaatriikidele mõeldud analoogses projektis eEurope+.